A szűzpecsenye gluténmentes sajtgolyóval vagy rizzsel vagy krumplival is jó. Akár sült édesburgonyával is ki lehet próbálni. Vendégség esetén jól mutat az asztalon valamilyen majonézes salátával.

A képen csak díszítés a gluténmentes majonéz, de amikor eszem nem sajnálok kinyomni egy jó adagot a tubusból. Sajnos, mint a legtöbb szósznál, így a majonéznél sem egyértelmű, hogy gluténmentes, ezért érdemes mindig elolvasni a tubust. Szerencsére azért több féle majonéz is van ami gluténmentes.

A szűzpecsenyéhez

Hozzávalók

egy egész sertés szűzpecsenye

egy pici só és bors

1 evőkanál pirospaprika

3-4 gerezd fokhagyma

pici olaj

Elkészítés

A fokhagymát felkarikázom és a fűszerekkel együtt a húsra teszem, majd az olajjal együtt jól bedörzsölöm a őket a húsba. A tepsit egy alufóliával lefedem és 200 fokon másfél órát sütöm, majd leveszem a fóliát és még egy fél órát sütöm a fólia nélkül a húst. Vigyázni kell, hogy ne száradjon ki ezért, amikor a fólia nélkül sütöm meg szoktam forgatni párszor.

A sajtgolyóhoz

Hozzávalók

5-6 evőkanál főtt rizi-bizi

10 dkg reszelt Cheddar

4 evőkanál gluténmentes liszt

1 db tojás

1 kávéskanál xanthán

Gluténmentes zsemlemorzsa

Olaj a sütéshez

Elkészítés

Elkészítem a rizi-bizit, majd összekeverem a sajttal, liszttel, xanthánnal és a tojással. Lágy, de gyúrható masszát kell kapjunk, amiből lehet kis golyókat képezni. A golyókat sütés előtt zsemlemorzsába forgatom, majd forró olajban kisütöm és a szűzpecsenyével tálalom.

A sajtgolyó kiváló főtt húsvéti sonkával is.